Ukendte gerningsmænd har tidligt søndag lavet hærværk på den jødiske kirkegård ved krydset mellem Sankt Jørgens Gade og Hasserisgade i Aalborg. Der er kastet rød maling på muren, to dukker overmalet med rød maling er smidt ind på kirkegården og fortorvet, og der var sat flyers op på muren med antisemitisk tekst med Nordfront angivet som afsender, fortæller vagtchef ved Nordjyllands Politi Henrik Beck. Nordjyllands Politi vil man nu starte en efterforskning af sagen ud fra de spredte flyers. Her vil politiet blandt andet forsøge at lede efter dna-spor. Samtidig er patruljeringen omkring jødiske institutioner intensiveret. Nordfront er en højreradikal organisation, der er kendt af politiet for diverse aktioner, også i Nordjylland. - Vi har ikke noget, der peger på bestemte personer. Men det er da klart, hvor vi skal lede efter potentielle gerningsmænd lige nu, siger Jess Falberg til TV 2. På Nordfronts hjemmeside er der lagt flere billeder ud, og ifølge organisationen er der lavet aktioner i flere byer rundt i landet, der skal skabe opmærksomhed omkring jødiske traditioner, som organisationen kalder dyreplageri.

Referat:
Der er sprøjtet med rød maling og opsat flyers med antisemitiske tekster på muren ved den jødiske kirkegård i Sankt Jørgens Gade i Aalborg